Το νέο νομοσχέδιο για το κλίμα και την ενέργεια
μειώνει εκπομπές βλαβερών αερίων και ενισχύει την εγχώρια παραγωγή πετρελαίου και πυρηνικής ενέργειας
Ο Πρόεδρος Ομπάμα εξέφρασε ικανοποίηση για το νέο νομοσχέδιο για το κλίμα και την ενέργεια που επιδιώκει την περικοπή των εκπομπών βλαβερών αέριων και την ενίσχυση της παραγωγής πετρελαίου στις ΗΠΑ, καθώς και την παραγωγή πυρηνικής ενεργείας. Το νομοσχέδιο κατετέθη στη Γερουσία την Τετάρτη. Ο κ. Ομπάμα δήλωσε ότι το νομοσχέδιο θα μειώσει την ανάγκη για εισαγόμενο πετρέλαιο και θα δημιουργήσει θέσεις εργασίας για καθαρή ενέργεια. Επίσης τo νομοσχέδιο επιτρέπει τη διενέργεια γεωτρήσεων κοντά στις ακτές των ΗΠΑ. Βέβαια οι προσπάθειες να περάσει το μέτρο έχουν τώρα περιπλακεί μετά την πετρελαιοκηλίδα στον Κόλπο του Μεξικού. Πάντως το νέο νομοσχέδιο χορηγεί μέρος των εσόδων από τις γεωτρήσεις και την παραγωγή φυσικού αερίου στις παράκτιες πολιτείες, αλλά δεν τους επιτρέπει να κάνουν γεωτρήσεις σε απόσταση 120 χιλιομέτρων από τις ακτές. Επίσης το μέτρο προβλέπει μείωση, μέσα σε 10 χρόνια, των εκπομπών βλαβερών αερίων στις ΗΠΑ σε επίπεδα κατά 17% χαμηλότερα απ’ αυτά που ίσχυαν το 2005 και κατά 80% χαμηλότερα μέχρι το 2050. Παράλληλα προσφέρει οικονομικά κίνητρα σε επιχειρήσεις για να μειώσουν τις εκπομπές αερίων που προκαλούν το φαινόμενο του θερμοκηπίου. Το νέο νομοσχέδιο αντιμετωπίζει όμως και πολιτικές προκλήσεις. Οι Ρεπουμπλικανοί λένε ότι το μέτρο αποτελεί συγκεκαλυμμένη φορολογία που θα βλάψει τη παραγωγή ενέργειας και την οικονομία.